**ด่าน อย ยกระดับการให้บริการ กระตุ้นเศรษฐกิจ ส่งเสริมการค้าชายแดน ไทย-กัมพูชา**

อย. ให้ความสำคัญในการกำกับดูแลผลิตภัณฑ์สุขภาพที่มีการเคลื่อนย้ายข้ามพรมแดน จึงมุ่งมั่นพัฒนาระบบการนำเข้าอย่างเข้มงวด เพื่อให้ประชาชนได้รับผลิตภัณฑ์ที่ปลอดภัย พร้อมเดินหน้าพัฒนากระบวนการตรวจสอบให้ทันสมัยและสอดคล้องกับมาตรฐานสากล

วันนี้ (26 กุมภาพันธ์ 2568) **เภสัชกรเลิศชาย เลิศวุฒิ รองเลขาธิการคณะกรรมการอาหารและยา** เป็นประธานในพิธีเปิดศูนย์รับเรื่องร้องเรียนผลิตภัณฑ์และบริการสุขภาพ จังหวัดสระแก้ว ซึ่งการเปิดศูนย์ฯ ดังกล่าว ถือเป็นอีกก้าวสำคัญในการเสริมสร้างความเชื่อมั่นให้กับประชาชนด้านการคุ้มครองผู้บริโภค นอกจากนี้ ยังได้มอบนโยบายในการกำกับดูแลและตรวจสอบการนำเข้าผลิตภัณฑ์สุขภาพ พร้อมทั้งกำหนดทิศทางการพัฒนากระบวนการทำงานผ่านระบบอิเล็กทรอนิกส์ที่ทันสมัย ซึ่งสามารถรองรับการตรวจสอบผลิตภัณฑ์สุขภาพนำเข้าได้อย่างรวดเร็วและแม่นยำยิ่งขึ้น เป็นการยกระดับมาตรฐานความปลอดภัยของผู้บริโภค

ด่านอาหารและยาอรัญประเทศ จังหวัดสระแก้ว ถือเป็นด่านที่มีบทบาทสำคัญในการกำกับดูแลการนำเข้าผลิตภัณฑ์สุขภาพที่ผ่านพรมแดนไทย-กัมพูชา โดยทำหน้าที่เฝ้าระวังตรวจสอบคุณภาพและป้องกันการลักลอบนำเข้าผลิตภัณฑ์ที่ไม่ได้ขออนุญาตหรือไม่ได้มาตรฐานเข้าสู่ประเทศ การดำเนินงานของด่านช่วยให้ผลิตภัณฑ์ที่เข้าสู่ตลาดไทยมีคุณภาพ ปลอดภัย และเป็นไปตามมาตรฐานสากล ในปีงบประมาณ พ.ศ. 2567 ด่านฯ ได้ตรวจสอบสินค้านำเข้า 103 รายการ คิดเป็นมูลค่าการนำเข้ากว่า 40 ล้านบาทต่อปี ซึ่งมีส่วนช่วยในการปกป้องสุขภาพของประชาชนจากผลิตภัณฑ์สุขภาพที่อาจเป็นอันตราย นอกจากนี้ยังช่วยสนับสนุนเศรษฐกิจการค้าชายแดนให้ดำเนินไปตามกฎหมาย สร้างความเชื่อมั่นให้กับผู้บริโภคและภาคธุรกิจ ประชาชนได้รับประโยชน์โดยตรงจากมาตรการตรวจสอบดังกล่าว เนื่องจากสามารถ มั่นใจได้ว่าผลิตภัณฑ์สุขภาพที่วางจำหน่ายในประเทศมีคุณภาพปลอดภัย ลดความเสี่ยงจากการได้รับผลิตภัณฑ์ที่เป็นอันตรายต่อสุขภาพ ขณะที่ประเทศชาติได้รับประโยชน์ในแง่การเสริมสร้างระบบสาธารณสุขที่เข้มแข็ง ลดภาระค่าใช้จ่ายทางการแพทย์ที่เกี่ยวข้องกับปัญหาสุขภาพอันเนื่องมาจากผลิตภัณฑ์ที่ไม่ได้มาตรฐาน

**รองเลขาธิการฯ อย.** ได้เน้นย้ำความสำคัญของการบูรณาการความร่วมมือระหว่างหน่วยงานต่างๆ เพื่อพัฒนาและยกระดับประสิทธิภาพการดำเนินงานของด่านอาหารและยา รวมถึงการใช้เทคโนโลยีและนวัตกรรมในการตรวจสอบผลิตภัณฑ์อย่างแม่นยำและรวดเร็ว พร้อมสนับสนุนการเสริมสร้างความเข้มแข็งในการตรวจสอบและคัดกรองผลิตภัณฑ์สุขภาพนำเข้าอย่างต่อเนื่อง เพื่อให้มั่นใจว่าผลิตภัณฑ์ที่เข้าสู่ประเทศไทยมีคุณภาพและปลอดภัยสูงสุดสำหรับผู้บริโภค

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 27 กุมภาพันธ์ 2568 ข่าวแจก 113 / ปีงบประมาณ 2568**